શશિકલા માટે મુખ્યપ્રધાનપદનો માર્ગ મોકળો કરવા માટે રાજીનામું આપનાર પનિરસેલ્વમ એકાએક વિદ્રોહી કેમ બની ગયા એનો સ્પષ્ટ ઉત્તર હજુ સુધી મળી શક્યો નથી અને જે ચર્ચા થતી રહી એ આખરે તો અનુમાન આધારિત હોવાની સંભાવના જ બની રહી. જયલલિતાની ચિરવિદાય પછી પક્ષના મહામંત્રીપદનો હવાલો સંભાળ્યા બાદ મુખ્યપ્રધાનપદની ખુરશી પર આરૂઢ થવા તત્પર બનેલાં શશિકલા નટરાજન પર આવક કરતાં વધુ સંપત્તિના કેસમાં સર્વોચ્ચ અદાલતના ચુકાદાની તલવાર તોળાયેલી હતી. એ ચુકાદાન તારીખ નજીક હતી અને સંભવિત રીતે મુખ્યપ્રધાનપદ ધારણ કરનાર શશિકલા સર્વોચ્ચ અદાલત તેમને સજા ફરમાવે એ સ્થિતિમાં પનિરસેલ્વમને ખુરશી સોંપી જવાને બદલે અન્ય કોઈ નેતાને મુખ્યપ્રધાન બનાવે એવી સંભાવના સુનિશ્ચિત બનતાં પનિરસેલ્વમ સક્રિય બન્યા અને વિદ્રોહી મિજાજ ધારણ કર્યો.